text: ДЕЛЕГИРАН РЕГЛАМЕНТ (ЕС) № 812/2013 НА КОМИСИЯТА
  от 18 февруари 2013 година
  за допълване на Директива 2010/30/ЕС на Европейския парламент и на Съвета по отношение на енергийното етикетиране на водоподгреватели, топлоакумулиращи резервоари за гореща вода и комплекти от водоподгревател и слънчево съоръжение
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2010/30/ЕС на Европейския парламент и на Съвета от 19 май 2010 г. относно посочването на консумацията на енергия и на други ресурси от продукти, свързани с енергопотреблението, върху етикети и в стандартна информация за продуктите (1), и по-специално член 10 от нея,
  като има предвид, че:
  (1)
  В Директива 2010/30/ЕС има изискване към Комисията да приема делегирани актове относно етикетирането на продукти, свързани с енергопотреблението, които притежават значителен потенциал за икономии на енергия, но имат значителни различия по отношение на енергийната ефективност при еквивалентна функционалност.
  (2)
  Консумираната енергия от водоподгревателите и топлоакумулиращите резервоари за гореща вода има значителен дял в общото енергопотребление в ЕС, като в същото време между разните видове водоподгреватели и топлоакумулиращи резервоари за гореща вода с еквивалентна функционалност съществуват значителни различия по отношение съответно на енергийната ефективност при подгряването на вода и топлинните загуби при нулев товар (standing loss). Съществуват значителни възможности за намаляване на тяхното енергопотребление, включително чрез комбиниране на водоподгреватели с подходящи слънчеви съоръжения. Поради тези причини водоподгревателите, топлоакумулиращите резервоари за гореща вода и комплектите от водоподгреватели и слънчеви съоръжения следва да бъдат обхванати от изисквания за енергийно етикетиране.
  (3)
  Водоподгревателите, предназначени за използване на газообразни и течни горива, произведени предимно (над 50 %) от биомаса, имат специфични технически характеристики, поради което е необходимо за тях да бъдат проведени допълнителни технически, икономически и екологични анализи. В зависимост от резултатите от тези анализи, съответни изисквания за енергийното етикетиране на този вид водоподгреватели следва да бъдат формулирани, ако това е подходящо, на по-късен етап.
  (4)
  Следва да се определят хармонизирани разпоредби по отношение на етикетирането и стандартната продуктова информация за енергийната ефективност на водоподгревателите и топлоакумулиращите резервоари за гореща вода, за да се създадат стимули за производителите да подобряват енергийната ефективност на тези продукти, да се насърчат крайните потребители да купуват енергоефективни продукти и да се подпомогне функционирането на вътрешноевропейския пазар.
  (5)
  Що се отнася до възможните значителни енергийни и финансови икономии във връзка с всеки вид водоподгревател или топлоакумулиращ резервоар за гореща вода, с настоящия регламент следва да се въведе единна скала от A до G за етикетиране на конвенционалните, слънчевите и термопомпените водоподгреватели, както и на топлоакумулиращите резервоари за гореща вода. След две години към класификацията следва да бъде добавен и един по-динамичен клас A+, с оглед да се ускори пазарното проникване на най-ефективните водоподгреватели и топлоакумулиращи резервоари за гореща вода.
  (6)
  Настоящият регламент следва да осигури предоставяне на потребителите на по-точна сравнителна информация за работните показатели на слънчевите и термопомпените водоподгреватели в три европейски климатични зони.
  (7)
  Нивото на шум на водоподгревателите може да бъде важен фактор за крайните потребители. Етикетите на водоподгревателите следва да включват информация за шумовите нива.
  (8)
  Очаква се комбинираното въздействие на разпоредбите, формулирани в настоящия регламент и в Регламент (ЕС) № 814/2013 на Комисията от 2 август 2013 година за прилагане на Директива 2009/125/ЕО на Европейския парламент и на Съвета по отношение на изискванията за екопроектиране на водоподгревателите и топлоакумулиращите резервоари за гореща вода (2) да доведе до 2020 г. до прогнозни годишни икономии на енергия от около 450 PJ (11 милиона тона нефтен еквивалент), съответстващи на емисии в размер на около 26 милиона тона СО2, в сравнение със сценария без предприемане на мерки.
  (9)
  Информацията, предоставена върху етикета, следва да бъде установена чрез надеждни, точни и възпроизводими процедури за измерване и изчисление, съобразени с признатото съвременно техническо равнище на измервателните и изчислителните методи, включително съобразени и с хармонизираните стандарти (в случаите, когато съществуват такива), които са приети от европейските организации по стандартизация по искане на Комисията, в съответствие с разпоредбите в Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти, както и на правила относно услугите в информационното общество (3), за целите на въвеждане на изисквания за екопроектиране.
  (10)
  С настоящия регламент следва да се определи единно оформление и съдържание на продуктовите етикети за водоподгреватели и топлоакумулиращи резервоари за гореща вода.
  (11)
  Освен това, с настоящия регламент следва да се определят изисквания към продуктовия фиш и техническата документация за водоподгреватели и топлоакумулиращи резервоари за гореща вода.
  (12)
  Също така, с настоящия регламент следва да се определят изисквания относно информацията, която трябва да се предоставя при каквато и да е форма на продажба от разстояние на водоподгреватели и топлоакумулиращи резервоари за гореща вода, както и във всички реклами и технически материали с рекламен характер за такива продукти.
  (13)
  В допълнение към предвидените в настоящия регламент продуктови етикети и фишове за водоподгревателите и топлоакумулиращите резервоари за гореща вода, следва да бъдат формулирани съответно и етикет и фиш за комплект от продукти, с оглед да се осигури за потребителите лесен достъп до информация за енергийните характеристики на водоподгреватели, работещи в комбинация със слънчеви съоръжения. Такива комплекти биха могли да постигнат и най-високия клас на ефективност A+++.
  (14)
  Уместно е да се предвиди преразглеждане на разпоредбите на настоящия Регламент, с оглед на техническия прогрес,
  ПРИЕ НАСТОЯЩИЯ РЕГЛАМЕНТ:
  Член 1
  Предмет и обхват
  1. В настоящия регламент са определени изискванията за енергийно етикетиране и предоставяне на допълнителна продуктова информация за водоподгреватели с номинална топлинна мощност ≤ 70 kW, топлоакумулиращи резервоари за гореща вода с обем ≤ 500 литра и комплекти от водоподгревател с номинална топлинна мощност ≤ 70 kW и слънчево съоръжение.
  2. Настоящият регламент не се отнася за:
  а)
  водоподгреватели, специално предназначени да използват газообразни или течни горива, произведени предимно от биомаса;
  б)
  водоподгреватели, използващи твърди горива;
  в)
  водоподгреватели, попадащи в обхвата на Директива 2010/75/ЕС на Европейския парламент и на Съвета (4);
  г)
  комбинирани топлоизточници за отопление и БГВ съгласно определението в член 2 от Делегиран регламент (ЕС) № 811/2013 на Комисията (5);
  д)
  водоподгревателите, които не могат да поемат товаров профил дори и с най-малката сумарна топлинна енергия от стойностите, посочени в приложение VII, таблица 3;
  е)
  водоподгревателите, предназначени единствено за приготвянето на горещи напитки и/или храни.
  Член 2
  Определения
  В допълнение към определенията, формулирани в член 2 от Директива 2010/30/ЕС, за целите на настоящия регламент се прилагат и следните определения:
  1)
  „водоподгревател“ („water heater“) означава съоръжение, което има следните характеристики:
  а)
  свързано е с външна водоснабдителна линия за питейни или санитарни нужди;
  б)
  генерира и предава топлинна енергия, необходима за подаването на гореща вода за питейни или санитарни нужди, в количества и с дебити в дадени времеви интервали; и
  в)
  оборудвано е с един или повече топлогенератори;
  2)
  „топлогенератор“ („heat generator“) означава онази част от водоподгревателя, която генерира топлинна енергия посредством един или повече от следните процеси:
  а)
  изгаряне на изкопаеми горива и/или горива от биомаса;
  б)
  използване на ефекта на Джаул-Ленц в електросъпротивителни нагреватели;
  в)
  улавяне на топлина от въздушната, водната или почвената заобикаляща среда и/или на отпадна топлина;
  3)
  „номинална топлинна мощност“ („rated heat output“) означава обявената топлинна мощност, изразена в kW, на водоподгревател, използван за подгряване на вода при стандартни условия;
  4)
  „топлоакумулиращ обем“ („storage volume“ - V) означава номиналният воден обем на топлоакумулиращ резервоар за гореща вода, изразен в литри
  5)
  „стандартни условия“ („standard rating conditions“) означава работните условия на водоподгревателите, при които се определя номиналната топлинна мощност, енергийната ефективност при подгряването на вода и нивото на шум, както и работните условия на топлоакумулиращите резервоари за гореща вода, при които се определят топлинните загуби при нулев товар (standing loss);
  6)
  „биомаса“ („biomass“) означава биоразградимата част на продукти, отпадъци и остатъци от биологичен произход от селското стопанство (включително вещества с растителен и животински произход), горското стопанство и свързаните с тях отрасли, включително рибарство и аквакултури, както и биоразградимата част на промишлени и битови отпадъци;
  7)
  „гориво от биомаса“ („biomass fuel“) означава газообразно или течно гориво, произведено от биомаса;
  8)
  „изкопаемо гориво“ („fossil fuel“) означава течно или газообразно фосилно гориво с органичен произход;
  9)
  „топлоакумулиращ резервоар за гореща вода“ означава резервоар за гореща вода за битови нужди и/или за отоплителни цели, включително за вода с всякакви добавки, който няма собствен топлогенератор, с изключение евентуално на един или повече резервни потопяеми нагреватели;
  10)
  „резервен потопяем нагревател“ („back-up immersion heater“) е електросъпротивителен нагревател, използващ ефекта на Джаул-Ленц, който е съставна част на топлоакумулиращ резервоар за гореща вода и генерира топлина само когато захранването от външен топлинен източник е прекъснато (включително през периодите за поддръжка) или при авария на външния топлинен източник; или който е съставна част на резервоар за гореща вода на слънчева инсталация и осигурява топлина, когато слънчевата енергия е недостатъчна за постигане на желаното равнище на комфорт;
  11)
  „слънчево съоръжение“ („solar device“) означава изцяло слънчева система, слънчев колектор, резервоар за гореща вода на слънчева инсталация или помпа в колекторния контур, които се предлагат самостоятелно на пазара;
  12)
  „изцяло слънчева инсталация“ означава система, оборудвана с един или повече слънчеви колектори и резервоари за гореща вода и евентуално помпи в колекторния контур и други елементи; изцяло слънчевите инсталации се предлагат на пазара като цялостни системи и не са оборудвани с топлогенератор, с изключение евентуално на един или повече резервни потопяеми водонагреватели;
  13)
  „комплект от водоподгревател и слънчево съоръжение“ означава комплект от продукти, предлаган на крайния потребител, съдържащ един или повече топлоизточници и едно или повече слънчеви съоръжения, като всички продукти се предлагат на пазара самостоятелно;
  14)
  „енергийна ефективност при подгряването на вода“ („water heating energy efficiency“ - ηwh ), изразена в проценти, означава отношението между полезната енергия, осигурявана от водоподгревател или от комплект на водоподгревател и слънчево съоръжение, и необходимата енергия за нейното генериране;
  15)
  „ниво на шум“ („sound power level“ - LWA ) означава нивото на звуковата мощност по крива А в помещение и/или на открито, изразено в dB;
  16)
  „топлинни загуби при нулев товар“ („standing loss“ - S), изразени във W, означава топлинните загуби, дължащи се на дисипация на топлина от резервоар за гореща вода в заобикалящата среда, при дадена температура на водата и на околния въздух;
  17)
  „термопомпен водоподгревател“ („heat pump water heater“) означава водоподгревател, който за генерирането на топлинна енергия използва топлина от заобикалящата среда - от въздушен, воден или земен източник, и/или отпадна топлина.
  Допълнителни определения за целите на приложения II-IX са дадени в приложение I.
  Член 3
  Отговорности на доставчиците и времеви график
  1. От 26 септември 2015 г. доставчиците, предлагащи на пазара или пускащи в експлоатация водоподгреватели, включително и интегрирани в комплекти от водоподгревател и слънчево съоръжение, трябва да осигуряват следното:
  а)
  за всеки водоподгревател се осигурява отпечатан етикет с формат и информационно съдържание съгласно приложение III, точка 1.1, в съответствие с класовете на енергийна ефективност при подгряване на вода, посочени в приложение II, точка 1, като: за термопомпените водоподгреватели отпечатан етикет се осигурява поне върху опаковката на топлогенератора; за водоподгревателите, предназначени да се използват в комплекти на водоподгревател и слънчево съоръжение, се осигурява втори етикет, съответстващ на формата и информационното съдържание, определени в приложение III, точка 3;
  б)
  за всеки водоподгревател се осигурява продуктов фиш съгласно посоченото в приложение IV, точка 1, като: за термопомпените водоподгреватели се осигурява продуктов фиш поне за топлогенератора; за водоподгревателите, предназначени да се използват в комплекти на водоподгревател и слънчево съоръжение, следва да се осигурява втори фиш, съгласно посоченото в приложение IV, точка 4;
  в)
  на органите на държавите членки и на Комисията при поискване се предоставя техническата документация съгласно посоченото в приложение V, точка 1;
  г)
  във всяка реклама, отнасяща се за конкретен модел водоподгревател и съдържаща енергийна или ценова информация, се посочва класът на енергийна ефективност при подгряване на вода на съответния модел при средни климатични условия;
  д)
  във всеки технически промоционален материал, отнасящ се за конкретен модел водоподгревател и описващ неговите конкретни технически параметри, се посочва класът на енергийна ефективност при подгряване на вода на съответния модел, при средни климатични условия.
  От 26 септември 2017 г. за всеки водоподгревател се осигурява отпечатан етикет с формат и информационно съдържание съгласно приложение III, точка 1.2, в съответствие с класовете на енергийна ефективност при подгряване на вода, посочени в приложение II, точка 1, като: за комбинираните термопомпени агрегати отпечатаният етикет се осигурява поне върху опаковката на топлогенератора.
  2. От 26 септември 2015 г. доставчиците, предлагащи на пазара или пускащи в експлоатация топлоакумулиращи резервоари за гореща вода, трябва да осигуряват следното:
  а)
  за всеки водоподгревател се осигурява отпечатан етикет с формат и информационно съдържание съгласно приложение III, точка 2.1, в съответствие с класовете на енергийна ефективност в приложение II, точка 2;
  б)
  осигурява се продуктов фиш съгласно посоченото в приложение IV, точка 2;
  в)
  на органите на държавите членки и на Комисията при поискване се предоставя техническата документация съгласно посоченото в приложение V, точка 2;
  г)
  във всяка реклама, отнасяща се за конкретен модел топлоакумулиращ резервоар за гореща вода и съдържаща енергийна или ценова информация, се посочва класът на енергийна ефективност на съответния модел;
  д)
  във всеки технически промоционален материал, отнасящ се за конкретен модел топлоакумулиращ резервоар за гореща вода и описващ неговите конкретни технически параметри, се посочва класът на енергийна ефективност на този модел.
  От 26 септември 2017 г. за всеки водоподгревател се осигурява отпечатан етикет с формат и информационно съдържание съгласно приложение III, точка 2.2, в съответствие с класовете на енергийна ефективност при подгряване на вода, посочени в приложение II, точка 2.
  3. От 26 септември 2015 г. доставчиците, предлагащи на пазара или пускащи в експлоатация слънчеви съоръжения, трябва да осигуряват следното:
  а)
  продуктов фиш съгласно посоченото в приложение IV, точка 3;
  б)
  на органите на държавите членки и на Комисията при поискване се предоставя техническа документация съгласно посоченото в приложение V, точка 3.
  4. От 26 септември 2015 г. доставчиците, които предлагат на пазара и/или пускат в експлоатация комплекти от водоподгревател и слънчево съоръжение, трябва да осигуряват следното:
  a)
  за всеки комплект от водоподгревател и слънчево съоръжение се осигурява отпечатан етикет с формат и информационно съдържание съгласно приложение III, точка 3, в съответствие с класовете на енергийна ефективност в приложение II, точка 1;
  б)
  за всеки комплект от водоподгревател и слънчево съоръжение се осигурява продуктов фиш съгласно посоченото в приложение IV, точка 4;
  в)
  на органите на държавите членки и на Комисията при поискване се предоставя техническата документация съгласно посоченото в приложение V, точка 4;
  г)
  във всяка реклама, отнасяща се за конкретен модел на комплект от водоподгревател и слънчево съоръжение, и съдържаща енергийна или ценова информация, се посочва класът на енергийна ефективност на съответния модел при средни климатични условия;
  д)
  във всеки технически промоционален материал, отнасящ се за конкретен модел на комплект от водоподгревател и слънчево съоръжение, и описващ неговите конкретни технически параметри, се посочва класът на енергийна ефективност при подгряване на вода на съответния модел при средни климатични условия.
  Член 4
  Отговорности на дистрибуторите
  1. Дистрибуторите на водоподгреватели трябва да осигуряват следното:
  а)
  на всеки водоподгревател на мястото на продажба следва да има поставен етикет, осигурен от доставчиците в съответствие с член 3, параграф 1, съгласно посоченото в приложение III, точка 1, върху предната външна страна на съоръжението, така че да е добре видим;
  б)
  в случаите, при които се предлагат водоподгреватели за продажба, наемане или купуване на изплащане по такъв начин, че е вероятно крайният потребител да няма възможност да види водоподгревателя, както е изложен на мястото за продажба, водоподгревателите следва да се предлагат с информацията, предоставена от доставчиците съгласно приложение VI, точка 1;
  в)
  във всяка реклама, отнасяща се за конкретен модел водоподгревател и съдържаща енергийна или ценова информация, се посочва класът на енергийна ефективност при подгряване на вода на съответния модел при средни климатични условия;
  г)
  във всеки технически промоционален материал, отнасящ се за конкретен модел водоподгревател и описващ неговите конкретни технически параметри, се посочва класът на енергийна ефективност при подгряване на вода на съответния модел, при средни климатични условия.
  2. Дистрибуторите на топлоакумулиращи резервоари за гореща вода трябва да осигуряват следното:
  а)
  на всеки топлоакумулиращ резервоар за гореща вода на мястото на продажба следва да има поставен етикет, осигурен от доставчиците в съответствие с член 3, параграф 2, съгласно посоченото в приложение III, точка 2, върху предната външна страна на съоръжението, така че да е добре видим;
  б)
  в случаите, при които топлоакумулиращи резервоари за гореща вода се предлагат за продажба, наемане или купуване на изплащане по такъв начин, че е вероятно крайният потребител да няма възможност да види резервоара, както е изложен на мястото за продажба, тези резервоари следва да се предлагат с информацията, предоставена от доставчиците съгласно приложение VI, точка 2;
  в)
  във всяка реклама, отнасяща се за конкретен модел и съдържаща енергийна или ценова информация, се посочва класът на енергийна ефективност на съответния модел;
  г)
  във всеки технически промоционален материал, отнасящ се за конкретен модел топлоакумулиращ резервоар за гореща вода и описващ неговите конкретни технически параметри, се посочва класът на енергийна ефективност на този модел.
  3. Дистрибуторите, предлагащи комплекти от водоподгревател и слънчево съоръжение, трябва да осигуряват, на базата на етикетите и фишовете, предоставени от доставчиците в съответствие с член 3, параграфи 1, 3 и 4, следното:
  а)
  енергийната ефективност при подгряване на вода и съответно класът на енергийна ефективност при подгряване на вода следва да са посочени във всяка оферта за конкретен комплект при средни, по-студени или по-топли климатични условия (според случая), като върху комплекта се вижда етикетът, определен в приложение III, точка 3, и се осигурява фишът, определен в приложение IV, точка 4, надлежно попълнени в съответствие с характеристиките на този комплект;
  б)
  в случаите, при които се предлагат комплекти от водоподгревател и слънчево съоръжение съответно за продажба, наемане или купуване на изплащане по такъв начин, че е вероятно крайният потребител да няма възможност да види съответният комплект от водоподгревател и слънчево съоръжение, както е изложен на мястото за продажба, тези комплекти следва да се предлагат с информацията, предоставена от доставчиците съгласно приложение VI, точка 3;
  в)
  във всяка реклама, отнасяща се за конкретен модел на комплект от водоподгревател и слънчево съоръжение и съдържаща енергийна или ценова информация, се посочва класът на енергийна ефективност при подгряване на вода при средни климатични условия на съответния модел;
  г)
  във всеки технически промоционален материал, отнасящ се за конкретен модел на комплект от водоподгревател и слънчево съоръжение, и описващ неговите конкретни технически параметри, се посочва класът на енергийна ефективност при подгряване на вода при средни климатични условия на съответния модел.
  Член 5
  Методи за измерване и изчисляване
  Предоставяната съгласно членове 3 и 4 информация трябва да е получена чрез надеждни, точни и възпроизводими методики на измерване и изчисляване, които се основават на признатите съвременни методи на измерване и изчисляване, съгласно посоченото в приложение VII.
  Член 6
  Верификационна процедура за цели във връзка с пазарния надзор
  При оценка на съответствието на обявения клас на енергийна ефективност при подгряването на вода, на енергийната ефективност при подгряването на вода, на годишното енергопотребление и на нивото на шум на водоподгревателите, както и на обявения клас на енергийна ефективност и на топлинните загуби при нулев товар на топлоакумулиращите резервоари за гореща вода, държавите членки следва да прилагат процедурата, посочена в приложение IX.
  Член 7
  Преразглеждане
  Не по-късно от пет години след неговото влизане в сила Комисията следва да преразгледа настоящия регламент във връзка с техническия прогрес. При преразглеждането следва да бъдат оценени по-специално значимите промени в пазарните дялове на различните видове съоръжения, както и доколко са подходящи фишът и етикетът за комплект от продукти, определени съответно в приложение III, точка 3 и приложение IV, точка 4.
  Член 8
  Влизане в сила и прилагане
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 18 февруари 2013 година.